PRITARTA

Kauno rajono savivaldybės tarybos

2020 m. vasario 27 d. sprendimu Nr. TS-

 **KAUNO RAJONO RAMUČIŲ KULTŪROS CENTRO**

**2019 METŲ VEIKLOS ATASKAITA**

**I. VADOVO ŽODIS**

SBĮ Kauno rajono Ramučių kultūros centras (toliau: Centras) – juridinis asmuo, kuris savo veikla puoselėja krašto kultūrinį savitumą, tenkina Centrui priskirtos teritorijos gyventojų kultūrinius poreikius, telkia juos mėgėjų meno kolektyvų veiklai, skatina meninę saviraišką, į veiklą įtraukia įvairaus amžiaus ir socialinių grupių keturių seniūnijų (Karmėlavos, Neveronių, Domeikavos ir Lapių) gyventojus.

Ramučių kultūros centrui patvirtinta II kategorija.

Vadovaujantis Kauno rajono Ramučių kultūros centro 2018 – 2020 strateginiu planu bei 2019 m. įstaigos Veiklos programa buvo išsikelti **2019 metų pagrindiniai Ramučių kultūros centro uždaviniai:**

* Renginiuose pasitelkti modernias išraiškos formas, atsižvelgiant į šiuolaikinės visuomenės poreikius;
* Išsiaiškinti aptarnaujamos teritorijos gyventojų kultūrinius poreikius ir lūkesčius;
* Aktyviai dalyvauti VšĮ „Kaunas2022“ programos veiklose bei veiklas ir lėšas pritraukti į vietos bendruomenes;
* Stiprinti materialinę bazę;
* Efektyviai valdyti projektines veiklas.

Kauno rajono Ramučių kultūros centras savo veiklas organizuoja vadovaujantis 2018 – 2020 metų įstaigos strateginiu planu, metine veiklos programa, kūrybinių darbuotojų metinių veiklos vertinimų užduotimis bei veiklos programomis.

2019-ųjų metų veiklos retrospektyvoje galima išskirti keturias sėkmingiausiai įgyvendintas veiklos kryptis: etninės kultūros puoselėjimas Centro aptarnaujamoje teritorijoje, aktyvus dalyvavimas „Kaunas2022“ veiklose, kultūrinės tapatybės paieškos – naujų tradicijų formavimas, reprezentatyvus įstaigos vizualaus įvaizdžio sukūrimas.

**2019-ųjų Ramučių kultūros centro pasiekimai:**

* Aukščiausio mėgėjų meno kolektyvų apdovanojimo – nominacijos „Aukso paukštė“ įteikimas Ramučių kultūros centro Neveronių laisvalaikio salės folkloro ansambliui „Viešia“;
* Kokybiškai organizuojamos veiklos (mėgėjų meno kolektyvų veiklos organizavimas bei įvairaus žanro renginių sklandus, šiuolaikiškas pateikimas);
* Atliktas išsamus gyventojų kultūrinių poreikių tyrimas. Apklausos išvadų ir siūlymų pristatymas bendruomenėms;
* Profesionaliai sukurtos renginių scenografijos ir meninės instaliacijos;
* Veiklos viešinimo intensyvumas ir plėtra;
* Profesionaliai sukurtas vaizdinės medžiagos grafinis dizainas (ištobulintas logotipas, išleistas 2019 m. kalendorius, veiklos katalogas, vizitinės kortelės, reprezentacinės dovanos, renginių afišos ir kt.);
* Racionalus biudžeto plano įgyvendinimas;
* Aktyvus įsitraukimas į „Kaunas2022“ veiklas;
* Suaktyvėjusi projektinė veikla ir papildomų lėšų pritraukimas.

**Biudžeto programos įgyvendinimas ir materialinės bazės stiprinimas.**

2019-ųjų Ramučių kultūros centro biudžeto planas buvo įgyvendinamas vadovaujantis taupumo, racionalumo ir planavimo principais. Visos lėšos panaudotos tikslingai – kultūrinių veiklų kokybės gerinimui, mėgėjų meno kolektyvų išvykų organizavimui, įstaigos ir jai priskirtų laisvalaikio salių teigiamo įvaizdžio formavimui, normalioms darbo sąlygoms užtikrinti, darbuotojų kvalifikacijai kelti ir kt.

Metų pabaigoje iš sutaupytų lėšų pavyko įsigyti 200 vnt. kėdžių Ramučių kultūros centro aktų salei (5 800 eur.), 26 vnt. koncertinių kostiumų Domeikavos mišriam chorui „Versmė“ (2340 eur.), 3 vnt. scenos pandusų (917 eur.), kurie Domeikavos laisvalaikio salėje tarnaus kaip lauko scena bei choro laiptai vidaus patalpose.

2019 m. didelis dėmesys buvo skiriamas darbuotojų darbo sąlygų bei kultūros centro estetinio įvaizdžio gerinimui. Atlikti remonto darbai keturiose laisvalaikio salėse: Neveronyse suremontuoti du darbo kabinetai ir pastatytas karšto vandens šildytuvas (4000 eur.), Ramučių kultūros centre atliktas darbo kabineto kosmetinis remontas bei nudažytos aktų salės grindys (apie 700 eur.), Voškonių laisvalaikio salėje atliktas dviejų kabinetų, laiptinės ir II aukšto koridoriaus remontas (4000 eur.), o Lapių laisvalaikio salėje atliktas kapitalinis elektros instaliacijos remontas (9800 eur.). Iki šiol šioje salėje buvusi elektros instaliacijos būklė kėlė grėsmę ne tik darbuotojams, bet ir lankytojams.

Visi pirkimai buvo organizuojami vadovaujantis Ramučių kultūros centro direktoriaus patvirtintomis Viešųjų pirkimų tvarkomis ir taisyklėmis bei LR teisės aktais ir įstatymais.

**Įstaigos personalas**

Ramučių kultūros centre įsteigta 18,5 darbuotojų etatų (2018 m. gruodžio 20 d. Kauno rajono savivaldybės tarybos sprendimas). Iš jų 14,5 et. – kultūros ir meno darbuotojai bei direktorius, 0,5 et. – referentas, 3,5 et. skirta valytojoms. Dauguma kūrybinių darbuotojų yra kultūros darbo specialistai, turintys aukštąjį universitetinį išsilavinimą.

2019 metais Ramučių kultūros centras dirbo pagal nustatytų pareigybių sąrašą. Didele problema išliko nemaža darbuotojų kaita, kas apsunkina sklandaus darbo organizavimą, veiklų tęstinumo užtikrinimą, stabilų lankytojų srautų išlaikymą.

2019 m. gruodžio 31 d. laisvų darbo vietų nebuvo, o visi nauji darbuotojai turi aukštąjį universitetinį kultūros ar meno srities išsilavinimą ir yra savo srities specialistai.

2019 m. kvalifikaciją žanriniuose ir kitokiuose seminaruose kėlė 11 kūrybinių darbuotojų.

**II. VEIKLOS TIKSLŲ ĮGYVENDINIMAS**

1. **Etnokultūros puoselėjimas:**

Ramučių kultūros centro etnokultūrinė veikla buvo nukreipta į Kauno krašto etninius savitumus, puoselėjant vietos bendruomenių tradicijas. Siekiant įgyvendinti užsibrėžtus tikslus į LKT buvo teiktas projektas „Etno mozaika“, kuris buvo finansuotas 6240 eur. suma (LKT ir Kauno rajono savivaldybės kofinansavimo bendra suma). Vienas iš svarbiausių šio projekto renginių – regioninė tradicinių amatų, kulinarinio paveldo ir folkloro ansamblių sąšauka „Su Nerim ir Nemunu atkeliaukit, sveteliai“ buvo organizuojama Domeikavoje.

Tradicija tapusios edukacijos vienija Ramučių, Neveronių, Domeikavos, Voškonių ir Lapių bendruomenes: velykaičių marginimas (balandžio mėn.) ir adventinio vainiko pynimo edukaciniai mokymai (lapkričio – gruodžio mėn.), „Rankdarbių vakarai“ ir kt..

Dar viena etninė paslauga – veikla bendruomenėms – etno pasidainavimai ir šokiai bei etnomuzikavimo stovykla kartu su folkloro ansambliu „Viešia“.

Domeikavos laisvalaikio salėje buvo suorganizuota 2019 m. respublikinio tautodailės konkurso „Aukso vainikas“ Kauno krašto atrankinio turo paroda. Šiame ture antrąją vietą laimėjo Eugenijus Banys, o trečiąją – Ričardas Grekavičius.

Karmėlaviškis kalvis Ričardas Grekavičius 2019 m. birželio 8 d. Mažeikiuose buvo karūnuotas Lietuvos „Kalvių Kalviu 2019 m.“. Šiai progai paminėti Raudondvario dvaro menų inkubatoriuje lapkričio mėn. buvo suorganizuota 2019 m. respublikinė kalviškosios kryždirbystės paroda „Lietuvos Kalvių Kalvis“.

Užpildžius Eugenijaus Banio ir Ričardo Grekavičiaus kūrybos aplankalus šie buvo apdovanoti Kauno rajono savivaldybės medaliu ir II lygio garbės ženklu.

Vienas didžiausių etninės kultūros pasiekimų 2019 m. – Neveronių laisvalaikio salės folkloro ansamblis „Viešia“ tapo 2019 m. geriausiu krašto folkloro ansambliu Lietuvoje. 2019 m. vasario 21 d. jam buvo įteiktas aukščiausias mėgėjų meno kolektyvo apdovanojimas „Aukso paukštė“.

Folkloro ansamblis „Viešia“ tapo plačiai žinomu meniniu I–os kategorijos kolektyvu ne tik Kauno rajone, bet ir respublikoje. Ansamblis bendradarbiauja su Ramučių kultūros centrui priklausančiomis laisvalaikio salėmis, Kauno rajono ir visos Lietuvos kultūros centrais, folkloro ansambliais ir atlikėjais. 2019 m. dalyvauta per 20 svarbiausių Lietuvos folkloro festivalių – renginių.

**2. Mėgėjų meno kolektyvų 2019 metų suvestinė:**

2019 m. Ramučių kultūros centre ir jam priklausančiose laisvalaikio salėse veikė
12 mėgėjų meno kolektyvų, kuriuose buvo užregistruoti 191 dalyviai. Iš jų: 2 vaikų ir jaunimo,
10 suaugusiųjų kolektyvų.

2019 m. Ramučių kultūros centras su jam priklausančiomis laisvalaikio salėmis laisvalaikio užimtumą per klubinę ir mėgėjų meno kolektyvų veiklą organizavo maždaug
791 priskirtos teritorijos gyventojui.

Mėgėjų meno kolektyvai:

2019 m. Ramučių kultūros centre ir jam priklausančiose laisvalaikio salėse veikė 12
(1 daugiau nei 2018 m.) mėgėjų meno kolektyvų: folkloro ansamblis „Viešia“ (Neveronių laisvalaikio salė), senjorų Dainos ir Poezijos ansamblis, mišrus choras „Versmė“, vyresniųjų liaudiškų šokių kolektyvas „Džiaukis“, liaudiškos muzikos kapela „Domeikavos seklyčia“ (visi – Domeikavos laisvalaikio salė), moterų šokių grupė „Saulėgrąža“, liaudiškos muzikos kapela „Zversa“, vyrų vokalinis kvartetas „Canto“, vyresniųjų liaudiškų šokių kolektyvas „Kupolio rožė“, vaikų teatras „Yzy“ (visi – Ramučių kultūros centre), suaugusiųjų mėgėjų teatras „Siena“, vaikų teatras „Vitaminas T“ (abu – Voškonių laisvalaikio salė).

Daugelis šių kolektyvų yra daugkartiniai Dainų švenčių bei respublikinių festivalių dalyviai, žanrinių švenčių laisvalaikio salėse iniciatoriai („Sacrum Convivium“, „Muzikontai, trenkit polką“, „Motinėlė Obelėlė“, „Maskaradas“, „Geriausias vitaminas – Teatras“ ir kt.).

**3. Veikiantys klubai, studijos, būreliai:**

2019 m. išliko beveik stabili (2018 m. – 28 klubai) klubų ir būrelių pasiūla – 29 klubai. Tai savanoriškais darbo pagrindais veikiantys arba patalpas iš Ramučių kultūros centro nuomojantys fiziniai asmenys, organizuojantys laisvalaikio užimtumą vietos gyventojams. 2019 m. šias veiklas lankė apie 600 vietos gyventojų.

Esant įvairių žanrų ir stilių klubinės veiklos pasiūlai, vietų gyventojai renkasi iš platesnio spektro laisvalaikio užimtumo formų: nuo sporto iki rankdarbių vakarų, nuo jogos iki mamyčių su vaikučiais rytmečių. Laisvalaikio salių kultūrinių renginių organizatoriai nesunkiai pritraukia klubų lankytojus ir į kultūros centro organizuojamas veiklas – renginius, mėgėjų meno kolektyvus bei kt. Taip pat Ramučių kultūros centras inicijuodamas naujų klubinių veiklų atsiradimą ar esamų puoselėjimą nuosekliai vykdo 2018 – 2020 metų strateginio plano prioritetą „Inovatyvi, šiuolaikiškas kultūrines paslaugas teikianti daugiafunkcinė kultūros įstaiga“.

**4. Pagrindiniai 2019 metų kultūros centro vykdyti projektai, renginiai:**

|  |  |
| --- | --- |
|  | Kultūros centras |
| Renginiai | Lankytojai |
| **1.** | **Mėgėjų meno kolektyvų renginiai** | **181** | **12170** |
| 1.1. | Išvykose  | 87 | \_\_\_ |
| 1.2. | Kultūros centre | 94 | 12170 |
| **2.** | **Profesionalaus meno renginiai** | **17** | **1428** |
| 2.1. | Akademiniai koncertai ir spektakliai | 10 | 888 |
| 2.2. | Pramoginės muzikos koncertai | 7 | 540 |
| **3.** | **Kiti renginiai ir koncertai** | **72** | **11430** |
| 3.1. | Parodos, kino filmai | 36 | 10278 |
| 3.2. | Diskotekos | \_\_\_ | \_\_\_ |
| 3.3. | Edukaciniai projektai | 36 | 1152 |
| Iš viso: | **270** | **25028** |

2019 m. Ramučių kultūros centre vyko jau tradiciniais tapę bei naujai inicijuoti renginiai. Visose laisvalaikio salėse vyko valstybinių švenčių minėjimai (Sausio 13-oji, Vasario 16-oji, Kovo 11-oji, Liepos 6-oji), vietos identitetą formuojantys renginiai, naujų idėjų iniciavimas ir įgyvendinimas.

Proveržiu metiniame renginių cikle galima įvardinti „Kaunas2022“ programų įgyvendinimą kiekvienoje seniūnijoje: buvo vykdomos šiuolaikiškos veiklos, kurių iki tol kultūros centras neorganizuodavo. Tai užsiėmimai su kūdikiais, teatrinės edukacijos jaunimui, kūrybinio rašymo dirbtuvėlės, koncertai naujose erdvėse (LEZ‘e, Karmėlavos šv. Onos parapijos šventoriuje), ekskursijų formato įvedimas į kultūrinių paslaugų paketą.

2019 m. Ramučių kultūros centras organizavo, režisavo ir/ar vedė 9 Kauno rajono renginius iš pagrindinių Kauno rajono renginių plano: renginys „Gimtųjų žodžių apkabintas, aš gyvas kalboje...“, skirtas Spaudos atgavimo, kalbos ir knygos dienai paminėti, respublikinė vyresniųjų liaudies šokių šventė „Subatėlė“, Kauno rajono chorų sakralinės muzikos festivalis „Sacrum Convivium“, roko muzikos festivalis „Gatvės rokas“, Kauno rajono neįgaliųjų sporto žaidynės „Pabūkime kartu“ Socialinių paslaugų centre, parodos organizavimas Baltijos kelio jubiliejiniam renginiui Šilų k., Panevėžio r., protų mūšis „Išlukštenk kietą riešutėlį: smaragdinis Lietuvos kraštas“ (9 atkrintamieji turai visame rajone ir finalas Ramučių kultūros centre), Kauno rajono Visuomenės sveikatos biuro 10-ies metų veiklos jubiliejinė šventė bei tarptautinis mėgėjų teatrų festivalis „Maskaradas“.

Vieną sėkmingiausiai įgyvendintų renginių projektų galima įvardinti nominacijos „Aukso paukštė“ įteikimo folkloro ansambliui „Viešia“ šventę.

Voškonių laisvalaikio salės organizuojamos veiklos tradiciškai išsiskyrė teatro žanro renginiais. Tarptautiniu jau antrus metus iš eilės tapęs teatrų festivalis „Maskaradas“ šiemet vyko dvi dienas Domeikavos laisvalaikio salėje, nes Voškonių salė nesutalpina visų norinčiųjų pamatyti spektaklius. Labai sėkmingu tapo bendras mėgėjų teatro „Siena“ ir Sakartvelo „Litiberija“ organizacijos projektas – spektaklis „Svajonių ir troškimų medis“, skirtas Lietuvos ir Sakartvelo 100-mečiams paminėti. Su šiuo spektakliu gastrolės vyko didžiosiose Lietuvos scenose ir Sakartvele. Galima išskirti ir naujai besiformuojančias tradicijas – jaunimo ir šeimų piknikai. Domeikavos seniūnijoje vykdžius plačios apimties kultūrinį projektą, Voškoniuose buvo suorganizuotas Jaunimo gatvės piknikas, kuriame pasirodymais stebino išskirtinai jaunimo grupės, o nepatrauklias gyvenvietėje esančių apleistų pastatų sienas papuošė „graffiti“ kūriniai. Taip pat šioje laisvalaikio salėje jau tradiciniais tampa renginiai iš ciklo „Susitikimai su...“.

Lapių seniūnijoje vis dar ieškoma kultūrinio identiteto. Didžiausius žiūrovų srautus pritraukia komerciniai Lietuvos estrados ar POP muzikos atlikėjų koncertai. Didelę įtaką Lapių seniūnijos gyventojų kultūriniam suvokimui yra padarę LNK televizijos veikimas toje teritorijoje. Taip pat pasiteisina lauko renginiai šeimoms – piknikai, kino vakarai po atviru dangumi ir pan. Ypač kokybiškai ir išradingai kasmet yra suorganizuojama padėkos šventė „Gerumo angelai“, kuri jau tampa šią laisvalaikio salę reprezentuojančiu renginiu.

2019 metais Domeikavos laisvalaikio salės kultūrinės paslaugos stipriai išsiplėtė: išaugo klubinės veiklos pasiūla, renginių skaičius, žmonių, įsitraukusių į kultūrines veiklas, ženkliai padaugėjo. Čia gausius lankytojų srautus pritraukia patriotiniai, skaudžias istorines datas pažymintys renginiai, taip pat liaudiškosios kūrybos šventės. Džiugu, kad vis nauji, jauni žmonės atranda šias naujas erdves ir aktyviai įsilieja į Domeikavos seniūnijoje organizuojamas kultūrines veiklas. Tam įtakos turėjo čia atsiradusios naujos klubinės veiklos bei seniūnijos socialinių partnerių (gimnazijos, darželių, seniūnijos) organizuojami renginiai. Naujomis tradicijomis tampa šie renginiai: liaudiškų šokių grupių šventė „Motinėlė Obelėlė“, skirta Motinos dienai minėti, bei liaudiškos muzikos kapelų šventė „Muzikontai, trenkit polką“.

2019 m. Neveronių kultūrinis vyksmas tradiciškai buvo vystomas dviem kryptimis: etninės veiklos ir šiuolaikinės renginių formos. Folkloro ansamblio „Viešia“ veikla Neveronyse suformavo etnines tradicijas: Atvelykio šventė, „Oi būdavo, būdavo“, skirta pagyvenusių žmonių mėnesiui paminėti, Advento vakaras „Atbėga elnias devyniaragis“ ir kt. Jaunatviško ir energingo kultūrinių renginių organizatoriaus darbas šioje seniūnijoje formuoja visai kitokias kultūrines tradicijas – renginius visai šeimai, pasitelkiant šiuolaikines veiklų formas (piknikai, estafetės, dviračių „velomaratonas“). Pastaraisiais metais renginiai „Vaikystės ąžuolas“, „Never-gandi-varlin-ėjimas“, šiuolaikinio kino peržiūrų vakarai ar renginių ciklas „Vakaro teatras“ tampa tradiciniais ir itin mėgstamais vidutinio amžiaus vietos gyventojų. Traukos centru Neveronyse tampa čia esantys tvenkiniai, kurių pakrantėse reguliariai organizuojami lauko renginiai.

Ramučių kultūros centre organizuojamų renginių kokybė 2019 m. ženkliai išaugo. Atsisakyta nepasiteisinusių, mažus lankytojų srautus pritraukdavusių renginių (Kaziuko mugė, Pyragų diena, folkloriniai renginiai), tačiau buvo inicijuotos naujos, šiuolaikiškos idėjos (festivalis – piknikas „Pamaitink uodus“, padėkos vakaras „Sninga iš meilės“, profesionaliosios muzikos koncertas „Vasarvidžio melodijos“ šv. Onos parapijos šventoriuje, Liepos 6-osios renginys, orientacinės dviračių varžybos „Rokenroliškai ant dviejų ratų po Karmėlavą“). Labiausiai laukiamas ir kokybe išsiskiriantis renginys – roko muzikos koncertas „Gatvės rokas“, 2019 metais išaugęs iki festivalio lygio: trijų dienų roko muzikos koncertai skirtingose seniūnijos vietose. Įgyvendinant projektą „Karmėlava – šiuolaikinė seniūnija“, „Gatvės rokas“ skambėjo LEZ‘e, Ramučių parke bei bažnyčios šventoriuje. Taip pat itin didelio susidomėjimo sulaukė fotomenininko Artūro Morozovo paroda „Pažintis su Karmėlava“, kuri toliau sėkmingai eksponuojama kitose Kauno rajono seniūnijose.

Dailininkės profesionaliai vedamos edukacinės veiklos tampa Ramučių kultūros centro kokybės ženklu. Edukacijų ciklas „Mano rankos kuria“ yra viena labiausiai lankomų veiklų.

2019 m. žymiai pagerėjo Ramučių kultūros centro ir jam priklausančių laisvalaikio salių scenografija, taip pat dailininkė profesionaliai maketuoja skelbimus, kvietimus ir kitą spaudą – taip sutaupoma nemažai biudžeto lėšų, lyginant maketavimo paslaugas privačiame sektoriuje. Ši darbuotoja taip pat labai prisidėjo prie vizualaus Ramučių kultūros centro įvaizdžio formavimo: sieniniai kalendoriai, veiklos katalogas, darbuotojų vizitinės kortelės, reprezentacinės dovanos – arbatos dėžutės – kūrybiško ir iniciatyvaus jos darbo rezultatas.

2019-ieji metai išsiskyrė mėgėjų meno kolektyvų koncertine veikla už kultūros centro ribų. 12 kolektyvų išvykose koncertavo 87 renginiuose. Prie išvykų gausos ženkliai prisidėjo ir kultūros centrui biudžeto naštą palengvino kiekvienam kategoriją turinčiam kolektyvui skirti papildomi 500 eur. kolektyvų išvykų transporto paslaugų apmokėjimui. 2019 m. Ramučių kultūros centrui buvo skirti 3500 eur. tikslinių lėšų.

Daugiausiai išvykų turėjo Voškonių laisvalaikio salės mėgėjų teatras „Siena“, folkloro ansamblis „Viešia“, liaudiškų šokių grupė „Džiaukis“, liaudiškos muzikos kapela „Zversa“. Net keturi kolektyvai dalyvavo koncertinėse išvykose, konkursuose užsienyje: moterų šiuolaikinių šokių grupė „Saulėgrąža“ šoko Kroatijoje, Domeikavos laisvalaikio salės mišrus choras „Versmė“ turėjo koncertinę išvyką į Lenkiją, liaudiškų šokių grupė „Džiaukis“ dalyvavo tarptautiniame šokių festivalyje Italijoje, o mėgėjų teatras „Siena“ vaidino Vokietijos Berlyno lietuvių bendruomenei.

Visi Ramučių kultūros centre ir jam priklausančiose laisvalaikio salėse suorganizuoti renginiai pateikti lentelėje (1 priedas).

**5. Parodos ir edukaciniai projektai**

Ramučių kultūros centre ir jo laisvalaikio salėse 2019 metais buvo surengtos 33 autorinės parodos: 8 Lapių, 7 Domeikavos, 6 Voškonių, 5 Neveronių laisvalaikio salėse, 7 parodos suorganizuotos Ramučių kultūros centre. Parodų organizavimo funkcija priskirta kultūrinių renginių organizatoriams bei dailininkei.

Domeikavos laisvalaikio salės vestibiulyje 2019 m. spalio mėn. buvo eksponuojama Kauno apskrities tautodailininkų paroda. Šios parodos metu LNKC komisija atrinko kandidatus „Aukso vainiko“ nominacijai gauti. Taip pat Ramučių kultūros centro dailininkė maketavo Baltijos kelio jubiliejiniam renginiui Šilų k., Panevėžio r., skirtą parodą. Įgyvendinant „Karmėlava – šiuolaikinė seniūnija“ projektą, Karmėlavos lopšelio-darželio „Žilvitis“ lauko tvoros siena buvo papuošta menininko T. Vinacaičio – Plūgo „graffiti“ kūriniu, kuris atviras visai Karmėlavos bendruomenei.

2019 m. Ramučių kultūros centre ir jam priklausančiose laisvalaikio salėse vyko 23 edukaciniai projektai, kurių metu dalyviams buvo sudarytos sąlygos patiems pasigaminti velykinę stalo dekoraciją, numarginti velykinį margutį, pasidaryti Advento vainiką, Advento kalendorių, susirišti tradicinį sodą, nusikaldinti pasagą ar nusižiesti puodynę, pasigaminti odinę apyrankę bei kita. Daugumą edukacijų organizavo Ramučių kultūros centro darbuotojai bei Kauno rajono tautodailininkai, amatininkai.

Ramučių kultūros centro fasadinėje pusėje esanti didelė įstiklinta erdvė 2019 metais buvo naudojama kaip meninių instaliacijų vieta. Instaliacijos kuriamos metų laikams, valstybinėms datoms pažymėti. Jos ne tik puošia kultūros centrą, bet ir yra papildomu traukos objektu.

Tiek parodų, tiek edukacijų, tiek meninių instaliacijų kūrimas yra papildomas traukos elementas, padedantis į kultūrines veiklas įtraukti skirtingų socialinių grupių ar poreikių gyventojus. Vien parodas ir edukacijas Ramučių kultūros centre ir jam priklausančiose laisvalaikio salėse aplankė apie 11430 žmonių.

Dar vienas pasiteisinęs projektas – Ramučių kultūros centro vestibiulyje minimaliomis lėšomis įrengta poilsio zona gyventojams. Čia veikia „Mainų bibliotekėlė“, galima įsigyti kavos, prisėsti ir pailsėti jaukiai įrengtame poilsio kampelyje.

**6. Dalyvavimas VšĮ „Kaunas2022“ programos veiklose**

Vienas iš pagrindinių 2019-iesiems metams išsikeltų tikslų – aktyvus įsitraukimas į „Kaunas2022“ veiklas bei lėšų ir veiklų pritraukimas į vietos bendruomenes. Galima teigti, jog metų pradžioje išsikelti tikslai buvo pakankamai sėkmingai įgyvendinti. Su šia europines kultūros vertybes puoselėjančia organizacija glaudžiausiai ir aktyviausiai bendradarbiavo Karmėlavos seniūnija (Ramučių kultūros centras), tačiau pavienės veiklos buvo organizuojamos ir kitose laisvalaikio salėse.

Ramučių kultūros centras į „Šiuolaikinių seniūnijų“ projektinę programą pateikė dvi paraiškas ir viena jų laimėjo – Karmėlava tapo „Šiuolaikine seniūnija“. Visus metus vyko reguliarūs projekto pareiškėjo, partnerių ir „Kaunas2022“ koordinatorių susitikimai (apie 10), kurių metu buvo „išgryninta“ idėja, kokią kultūrinę tapatybę – identitetą Karmėlavos seniūnija turėtų įgyti po 2022-ųjų metų.

Priemonės, kurios vyko 2019 metais, Karmėlavai tapus „Šiuolaikine seniūnija“:

* Apie 10 projekto pareiškėjų, partnerių ir „Kaunas2022“ koordinatorių susitikimų;
* Kūrybinio rašymo dirbtuvės gyventojams;
* Kiekybinės Karmėlavos gyventojų apklausos organizavimas. Išsiaiškinta, kaip vietos gyventojai norėtų ateityje identifikuoti Karmėlavą – kultūrinės tapatybės paieškos;
* Nuspręsta, jog ateityje Karmėlava turėtų būti tapatinama su roko muzika ir militaristine miestelio istorija;
* Projekto įgyvendinimo idėją kultūros centro direktorė pristatė interviu metu laidoje „Laba diena, Lietuva“;
* Suorganizuoti trys roko muzikos koncertai:
	+ Grupės „Golden Parazyth“ koncertas LEZ‘o teritorijoje (nauja renginių erdvė, naujos auditorijos);
	+ Tradicinis „Gatvės roko“ festivalis įgavo kokybės ir tarptautiškumo ženklą;
	+ Karmėlavos šv. Onos parapijos šventoriuje įvyko „gitaros roko“ koncertas, kurio metu koncertavo atlikėjas Vytautas V. Landsbergis;
* Karmėlavos lopšelis-darželis „Žilvitis“ lauko tvoros siena buvo papuošta menininko Tado Vincaičio – Plūgo „graffiti“ kūriniu, taip modernizuojant ugdymo įstaigos erdves;
* Foto menininkas Artūras Morozovas seniūnijoje atliko sociokultūrinį tyrimą, fotografavo vietos gyventojus ir rugsėjo mėn. 23 d. Karmėlavos šv. Onos parapijos šventoriuje pristatė parodą „Pažintis su Karmėlava“, kuri toliau sėkmingai eksponuojama kitose Kauno rajono seniūnijose;
* Projekto pareiškėjai ir partneriai dalyvavo dvejuose mokymuose/ užsiėmimuose.

Be „Šiuolaikinių seniūnijų“ projekto veiklų Ramučių kultūros centras dalyvavo ir „Istorijų festivalio“ renginių cikle, kurio metu pakvietė visus norinčiuosius į „Paslaptingą ekskursiją“ po Karmėlavoje esančią apleistą raketų paleidimo bazę. Ekskursijos gidas buvo parapijos kunigas klebonas. Ši priemonė sulaukė itin didelio susidomėjimo iš Kauno miesto gyventojų.

2019-aisiais metais „Kaunas2022“ veiklos buvo organizuojamos ir kitose laisvalaikio salėse: teatralizuotos dirbtuvėlės kūdikiams vyko Domeikavos ir Lapių laisvalaikio salėse, 5 darbuotojai kvalifikaciją kėlė ištęstiniuose kūrybiškumo mokymuose bei mokymuose, skirtuose šokio profesionalams, ir kt. Už aktyvų dalyvavimą „Kaunas2022“ veiklose Domeikavos laisvalaikio salės kultūrinių renginių organizatorė gavo stažuotę 2020-asiais metais į Dubliną.

Ypatingu sėkmės faktoriumi galima įvardinti „Partnerysčių tinklo“ programoje laimėtą plačios apimties projektą „Roko Matrica:3x3x3“. Tai trejų metų projektas, kurį sėkmingai įgyvendinus Karmėlava Lietuvoje bus žinoma, kaip šeimų roko muzikos sostinė, o pritrauktos lėšos leis kokybiškai ir profesionaliai organizuoti daugelį Ramučių kultūros centro veiklų. Preliminari (dar nepatvirtinta) trejų metų projekto vertė – 188500,00 eur., iš kurių 147000,00 eur. turėtų būti „Kaunas2022“ lėšos.

2019 m. pab. paskelbtame konkurse „Šiuolaikinė seniūnija“ paraiškas pateikė dvi seniūnijos – Domeikavos ir Lapių. Dalyvavimą konkurse iniciavo, susitikimus su socialiniais partneriais organizavo ir paraiškos teikėjais buvo Ramučių kultūros centras (abiem atvejais).

**7. Įstaigos valdymas ir savivalda:**

Ramučių kultūros centras yra nacionalinę kultūros politiką įgyvendinanti įstaiga. Kultūros centrui nuo 2017 m. sausio 9 d. vadovauja direktorė Ž. J. Direktorius organizuoja, administruoja ir koordinuoja Ramučių kultūros centro ir jam priklausančių Neveronių, Voškonių, Domeikavos bei Lapių laisvalaikio salių veiklą.

Įstaigos Kultūros taryba, turinti patariamojo balso teisę, atstovauja kultūros centro ir laisvalaikio salių mėgėjų meno kolektyvus, vietos bendruomenes ir seniūnijas. 2019 m. Kultūros tarybos posėdžiai vyko 3 kartus.

Posėdžių metu buvo patvirtintas 2019 m. Kultūros tarybos veiklos planas, pritarta 2019 m. Ramučių kultūros centro Veiklos programai, suderintas pagrindinių renginių planas, aptarti svarbiausi ketvirčių renginiai, sąmatos, nutartas surinktų 2% GPM lėšų paskirstymas (už 2018 m. 2% GPM surinktas lėšas įsigytos vizualios Ramučių kultūros centro įvaizdžio formavimo, reprezentacinės prekės: kalendoriai, įstaigos veiklą pristatančios brošiūros, suvenyriniai arbatų rinkiniai).

Pagal naująjį LR Darbo kodeksą kultūros centre įsteigta Darbo taryba, kurios pagrindinė funkcija yra atstovauti darbuotojus, darbdaviui priimant su darbo santykiais susijusius sprendimus, bei skatinti abiejų darbo santykių šalių tarpusavio informavimą ir konsultavimąsi. 2019 m. neįvyko nė vienas Darbo tarybos posėdis.

2019 m. direktorė ir toliau vykdė „kitokią“ darbų organizavimo tvarką, kuomet ji po vieną darbo dieną per mėnesį dirba visose laisvalaikio salėse – „neprisiriša“ prie darbo vietos Ramučių kultūros centre.

Ši iniciatyva pasiteisino, nes darbus organizuojant iš vis kitos laisvalaikio salės tuo pačiu ir sprendžiamos vietos seniūnijoje iškylančios problemos, susijusios su kultūrinio darbo organizavimu. Taip pat vyksta reguliarūs susitikimai su vietos seniūnais, kitais suinteresuotais bendruomenės asmenimis, tuo pačiu stebimas vietos kultūros darbuotojų darbas, jiems patariama, konsultuojama, diskutuojama.

Siekiant, jog penkiose laisvalaikio salėse darbai būtų organizuojami sklandžiai, metų pradžioje buvo patvirtinti šie grafikai ir tvarkos:

* Visų metų darbuotojų susirinkimų grafikas ir vieta;
* Nustatytos datos, iki kada turi būti pristatyti mėnesio planai, mėgėjų meno kolektyvų veiklos planai ir ataskaitos, pristatyti renginių scenarijai ir kt.;
* Kultūros tarybos posėdžių grafikas ir metų veiklos planas;
* Organizuojant didžiuosius Ramučių kultūros centro ir jam priklausančių laisvalaikio salių renginius direktoriaus įsakymu sudaromos darbo grupės.

**8. Finansavimas, jo šaltiniai, įstaigos turtas:**

Kultūros centras patikėjimo teise valdo, naudoja ir įstatymų nustatyta tvarka disponuoja jam patikėtu turtu. Kultūros centro finansavimo šaltiniai: savivaldybės biudžeto lėšos, projektams įgyvendinti gautos lėšos (4800 Eur.), privačių rėmėjų skirtos piniginės lėšos (8000 Eur.), 2% GPM (542 Eur.), lėšos, surinktos už patalpų nuomą (2315 Eur.). Be įprastinės rėmėjų piniginės paramos, Ramučių kultūros centras pritraukia vietos bendruomenių asmeninę savanorišką paramą materialiais ir nematerialiais ištekliais: UAB „Aconitum“, UAB „Pitex“, prekybos tinklas „Express Market“, UAB „Cerera“, UAB „Kilminė“, UAB „Neveresta“, UAB „Miltonas“, VĮ „Lapės records“, UAB „Čalda“ bei kt.

|  |  |  |  |
| --- | --- | --- | --- |
| **Steigėjo institucijos skirtos lėšos su mokesčiais (Eur) iš savivaldybės biudžeto** | Pajamos už teikiamas paslaugas (nuoma) | Lėšos, gautos projektams įgyvendinti | Lėšos iš privačių rėmėjų |
|  | **Iš viso** | Darbo užmokesčiui | Veiklai | Infrastruk-tūros išlaikymui | Ilgalai-kiam mate-rialiam turtui įsigyti |  |  |  |
| Iš viso | Iš jų kultūros ir meno darbuotojams |
|  | 1 | 2 | 3 | 4 | 5 | 6 | 7 | 8 | 9 |
| Ramučių kultūros centras | 306161,5 | 218223,3 | 193 329,98 | 50675 | 36 693 | 570 | 2 315 | 4 800 | 8 539 |

2019 metais didesnės vertės pirkimai – materialinės bazės stiprinimas:

* 200 vnt. kėdžių Ramučių kultūros centro aktų salei (5800 eur.);
* 26 vnt. koncertinių kostiumų Domeikavos mišriam chorui „Versmė“ (2340 eur.);
* 3 vnt. scenos pandusų Domeikavos laisvalaikio salei (917 eur.);
* Neveronyse suremontuoti du darbo kabinetai ir pastatytas karšto vandens boileris
(4000 eur.);
* Ramučių kultūros centre atliktas darbo kabineto kosmetinis remontas bei nudažytos aktų salės grindys (apie 700 eur.);
* Voškonių laisvalaikio salėje atliktas dviejų kabinetų, laiptinės ir II aukšto koridoriaus remontas (4000 eur.);
* Lapių laisvalaikio salėje atliktas kapitalinis elektros instaliacijos remontas
(9800 eur.);
* 3 vnt. lauko palapinių renginiams (570 eur.);
* Daugiafunkcis spausdinimo aparatas (420 eur.);
* 12 vnt. molbertų (360 eur.);
* Spinta Neveronių laisvalaikio salei (898 eur.);
* Baldai Domeikavos laisvalaikio salei (850 eur.);
* 4 vnt. vėliavų stovų (630 eur.);
* 21 pora batų liaudiškų šokių kolektyvui „Džiaukis“ (1400 eur.);
* Būgnų komplektas (600 eur.);

**9. 2019 m. projektinė veikla:**

|  |  |  |  |
| --- | --- | --- | --- |
| **Eil. Nr.** | **Projekto pavadinimas** | **Finansavimo šaltinis** | **Finansuota suma Eur.** |
|  | „Karmėlava – šiuolaikinė seniūnija“ | Kaunas – Europos kultūros sostinė 2022  | ~ 10000 Eur. |
|  | „Etno mozaika“ | Lietuvos kultūros taryba | 4800 Eur.Kofinansavimas – 1440 Eur.Iš viso – 6 240 Eur. |
|  | „Etno žymė“ | Lietuvos kultūros taryba | Nefinansuotas |
|  | Vaikų vasaros stovykla „Stovyklauk kūrybiškai“ | Kauno rajono savivaldybės vaikų vasaros programų fondas | 510 Eur. |
|  | „Etno žymė“ | Kauno r. kultūros ir meno projektų dalinio finansavimo fondas | Nefinansuotas |
|  | „Su Nerim ir Nemunu atkeliaukit, sveteliai...“ | Lietuvos kultūros taryba | Nefinansuotas |
|  | „H. Nagio ir A. Stankevičiaus kantatos ,,Kryžių ir rūpintojėlių Lietuva" pastatymas ir atlikimas“ | Lietuvos kultūros taryba | 3100 Eur.Kofinansavimas – 930 eur.Iš viso: 4030 eur. |
|  | „Roko matrica: 3x3x3“ | Kaunas – Europos kultūros sostinė 2022 | Sąmata tikslinama |

2019 metais Ramučių kultūros centras teikė 8 projektų paraiškas į keturis fondus finansavimui gauti. Dalyvauta Lietuvos kultūros tarybos, Kauno rajono savivaldybės Kultūros ir meno projektų bei Vaikų vasaros programų fondams, taip pat „Kaunas2022“ kvietimuose.

Nors ir gautas mažiausias finansavimas, bet labai pasiteisino vaikų vasaros stovyklos „Stovyklauk kūrybiškai“ įgyvendinimas. Paskelbus registraciją į šią stovyklą (visas penkių dienų veiklas organizavo Ramučių kultūros centro darbuotojai), vietų nebeliko per 4 valandas, o po projekto buvo sulaukta daug teigiamų atsiliepimų ir pageidavimų šias veiklas organizuoti ir kitais metais.

„Kaunas2022“ projektai pasižymi šiuolaikiškomis idėjomis ir jų įgyvendinimo formomis. Kaip jau minėta prieš tai, projektas „Karmėlava – šiuolaikinė seniūnija“ buvo įgyvendintas sėkmingai ir toliau bus plėtojamas iki pat 2022-ųjų metų, o laimėtas projektas „Roko matrica:3x3x3“ bus pradėtas vykdyti 2020 metais.

Laimėjus LKT projektą „Etno mozaika“, Domeikavoje buvo suorganizuotas vienas didžiausių metinių renginių – respublikinė kulinarinio paveldo, amatų, folkloro ansamblių sąšauka „Su Nerim ir Nemunu atkeliaukit, sveteliai“, o laimėtas projektas „H. Nagio ir A. Stankevičiaus kantatos ,,Kryžių ir rūpintojėlių Lietuva“ pastatymas ir atlikimas“ bus įgyvendinamas 2020 metų spalio mėn.

Laimėti ir įgyvendinti projektai ženkliai prisidėjo prie renginių kokybės gerinimo bei naujų tradicijų formavimo, o steigėjo skirtas lėšas buvo galima panaudoti kitų veiklų kokybės gerinimui.

2019 m. metais į kultūros projektų vadovės pareigas buvo priimta nauja kompetentinga darbuotoja, kuri turi ne tik didelę projektų valdymo patirtį, bet ir yra profesionali smuikininkė. Be tiesioginių savo pareigų ji prisidėjo prie keleto renginių koncertinių programų išpildymo. Taip pat 0,5 etato kultūros projektų vadovės pareigas užima Ramučių kultūros centro referentė. Tai labai iniciatyvios, atsakingos ir darbščios darbuotojos, kurių nuoširdus, atsakingas ir iniciatyvus darbas 2019 metas tapo vienu iš sėkmingiausių įstaigos veiklos faktorių.

**10. Pasiekimai**

Lyginant su 2018 m. Ramučių kultūros centro didžiausiais pasiekimais galima įvardinti:

* Mėgėjų meno kolektyvų pokytį – 1 daugiau nei 2018 m. Siekiant didesnių lankytojų srautų bei kultūra ugdyti jaunuosius seniūnijos gyventojus, 2019 m. rugsėjo mėnesį direktorė Ramučių kultūros centre subūrė vaikų teatrą „Yzy“, kuris aktyviai veikia ir jau 2020 m. pavasarį planuoja bendruomenei pristatyti premjerinį spektaklį „Skruzdėlė Atsiskyrėlė“.

Taip pat Domeikavos laisvalaikio salės meno vadovė subūrė klubą „Dainuoju su mama“, kuriame dainavimo įgūdžius ugdo mamos su vaikais.

* Žymiai išaugusi renginių kokybė ir platesnė pasiūla vietos bendruomenėms.
2019 m. buvo akcentuojama renginių kokybė. Tradiciniai renginiai tapo įvairiapusiški, tematiniai, inovatyvūs, formuojantys vietos kultūrinę tapatybę;
* Aktyvus įsitraukimas į „Kaunas2022“ veiklas. „Karmėlava – šiuolaikinė seniūnija“ renginiai ir veiklos, laimėtas „Partnerysčių tinklo“ projektas, mokymai kultūros operatoriams, dirbtuvėlės, užsiėmimai gyventojams ne tik pritraukė papildomų lėšų kultūros formavimui seniūnijose, bet ir didino projekto „Kaunas2022“ žinomumą vietos gyventojų tarpe bei įtraukė juos į kultūrinį seniūnijų vyksmą;
* Vizualaus kultūros centro identiteto – reprezentacijos sukūrimas ir platinimas. 2019 m. buvo patobulintas ir plačiai naudojamas Ramučių kultūros centro logotipas, įsigytos ir kaip reprezentacinės dovanos platinamos arbatos dėžutės ir sieniniai kalendoriai. Taip pat dailininkė sumaketavo ir 300 vnt. tiražu buvo atspausdintos kultūros centro veiklą pristatančios brošiūros;
* Etninės kultūros puoselėjimas regione. Geriausiu Lietuvos folkloro ansambliu pripažintas „Viešios“ kolektyvas, kuriam įteiktas aukščiausias mėgėjų meno kolektyvų apdovanojimas – nominacija „Aukso paukštė“. Taip pat Ramučių kultūros centrui pateikus kandidatūros aplanką Lietuvos „Kalvių kalviu“ tapo karmėlaviškis Ričardas Grekavičius. Jis ir dar vienas Karmėlavos tautodailininkas Eugenijus Banys 2019 metais buvo apdovanoti Kauno rajono skirtingų lygių garbės ženklais. Domeikavos laisvalaikio salėje surengta respublikinio tautodailės konkurso „Aukso vainikas“ Kauno apskrities atrankinė paroda;
* Racionalus biudžeto plano įgyvendinimas.

 Racionaliai panaudojant steigėjo skirtas lėšas 2019 metais visos veiklos buvo organizuojamos kokybiškai ir šiuolaikiškai: darbuotojai galėjo laisvai kelti kvalifikaciją žanriniuose seminaruose, mėgėjų meno kolektyvai aktyviau dalyvauti koncertinėse išvykose, stipriai pagerinta materialinė bazė ir atlikti remonto darbai daugelyje laisvalaikio salių, švaros, higienos ir kanceliarinių prekių pakankamas įsigijimas, profesionalių paslaugų (atlikėjai, scenos serviso paslaugos, efektų naudojimas renginiuose) pirkimai ir kt. Galima teigti, jog steigėjo skiriamų lėšų pakanka šiuolaikiškoms veikloms įstaigoje organizuoti.

* Atliktas kokybinis aptarnaujamos teritorijos gyventojų kultūrinių poreikių tyrimas. Visų penkių laisvalaikio salių kūrybiniai darbuotojai pagal direktorės įsakymu patvirtintą apklausos organizavimo grafiką vykdė apklausas savose seniūnijose. Gauta apie 2 000 užpildytų anketų (internetinėje erdvėje ir popieriniame variante). Atsakymai susisteminti, perkelti į grafikus, darbuotojų susirinkimo metu aptartos išvados, o apklausos rezultatai pristatyti bendruomenėse renginių metu ar per seniūnaičių sueigas;
* Teigiamo kultūros įvaizdžio formavimas. Kultūrines paslaugas visose salėse teikia jauni, kūrybingi savo srities specialistai, todėl ir renginių pateikimas bendruomenėms yra pasikeitęs – jis šiuolaikiškas, inovatyvus, estetiškas bei įtraukiantis. Pasikeitusią gyventojų nuomonę apie įstaigos įvaizdį lėmė susitelkusi ir bendro tikslo siekianti, vieningą viziją turinti kūrybinė darbuotojų komanda. Profesionalios renginių scenografijos bei vizuali reklaminė sklaida stebina net profesionalius grafinio dizaino specialistus, aktyvi ir šiuolaikiška veiklų sklaida moderniomis priemonėmis – socialiniai tinklai Instagram ir Facebook, nuolatinis įstaigos bendravimas su vartotojais internetinėje erdvėje, kūrybiškas režisierės požiūris į tradicines veiklas, suaktyvėjusi projektinė veikla ir darniai dirbantis kolektyvas – pati didžiausia Ramučių kultūros centro sėkmė 2019 m.

**III. AKTUALIAUSIOS PROBLEMOS IR JŲ SPRENDIMO BŪDAI**

Vis dar didelė problema 2019 m. buvo didelė darbuotojų kaita. Darbuotojų kaitos priežastys: palyginti nedideli atlyginimai, dideli atstumai tarp laisvalaikio salių (kuro išlaidos), išskaidytos etatinės pareigybės į mažus darbo krūvius, neatsakingas jaunų specialistų požiūris į ilgalaikį darbą. Tikimąsi, jog metų pabaigoje pavykus pilnai sukomplektuoti kolektyvą ir racionaliai darbuotojams paskirsčius krūvius, ši problema 2020 metais nebekels papildomų komplikacijų kokybiško darbo organizavimui.

Darbuotojų motyvacijos klausimą tikimąsi išspręsti skiriant jiems kintamąją atlyginimo dalį (pagal 2017 m. sausio 17 d. Nr. XIII-198 Lietuvos Respublikos valstybės ir savivaldybių įstaigų darbuotojų darbo apmokėjimo įstatymą), apjungus etatines pareigybes ir taip padidinant darbo krūvius. LR Vyriausybės nutarimas didinti kultūros sektoriaus darbuotojų atlyginimus bus papildoma motyvacija lojaliam darbui kultūros centre. Darbus organizuoti ir paskirstyti taip, kad visiems būtų patogus susisiekimas – keičiant susirinkimų vietas, organizuojant kolektyvinį darbuotojų vykimą į reikiamą vietą.

Etatinių pareigybių trūkumas ir netolygūs pastoviosios atlyginimo dalies koeficientai. 2014 m. gruodžio 31 d. įvykus Kauno rajono kultūros centrų reorganizacijai, buvo įsteigta nemažai etatinių pareigybių, kurios palengvino darbuotojų darbo krūvius. Tačiau augant kokybės standartams, gyventojų kultūriniams poreikiams, patalpų priežiūros reikalavimams, susiduriama su žmogiškųjų išteklių trūkumu. Ramučių kultūros centre, o veikiausiai ir kitose Kauno rajono kultūros įstaigose, būtini pavaduotojo ir ūkvedžio etatai. Įsteigus šias etatines pareigybes, išaugtų darbuotojų motyvacija savo tiesioginių pareigų vykdymui bei ženkliai pagerėtų kiekvieno darbuotojo atliekamos funkcijos.

Netolygūs pastoviosios atlyginimo dalies koeficientai yra demotyvuojantys naujus įstaigos darbuotojus. 2017 m. panaikinus kultūros darbuotojų atestacijas atsirado ryškūs skirtumai tarp ilgamečių ir naujų, tačiau lygiai taip pat profesionaliai dirbančių, darbuotojų atlyginimų koeficientų. Šiuo metu ilgametis kultūros darbuotojas uždirba panašiai, kaip įstaigos vadovas, o dailininkas, kuris aptarnauja penkias laisvalaikio sales gauna perpus mažesnį atlyginimą nei tik vieną laisvalaikio salę aptarnaujantis kultūrinių renginių organizatorius. Dėl susidariusios nesąžiningos ir demotyvuojančios situacijos raštiškai bus kreipiamasi į steigėją – Kauno rajono Tarybą bei Kauno rajono savivaldybės administracijos Kultūros, švietimo ir sporto skyriaus vedėją.

Auditorijų plėtra – viena aktualiausių problemų priemiesčio seniūnijose. Vietos gyventojai šiuolaikiniame mobiliame gyvenime visas kultūrines paslaugas gauna Kauno mieste. 2020 m. siekiamybė – įstaigos žinomumo didinimas, teigiamo įvaizdžio formavimas, vietos gyventojų kultūrinių lūkesčių (pagal atliktos apklausos duomenis) tenkinimas.

Didelė ir opi problema – Ramučių kultūros centro pastato avarinė būklė. Dėl pasikeitusios Kauno rajono savivaldybės strategijos (prioritetas – darželių plėtra rajone) nebuvo pradėtas „Ramučių kultūros centro pastato rekonstrukcijos“ projektas. Tačiau iš aplinkos lėšų buvo kosmetiškai suremontuota aktų salė bei darbo kabinetas. Planuojama, jog 2020 metais biudžeto lėšomis pavyks suremontuoti lauko terasinius laiptus bei kultūros centro vestibiulį. Taip aplinkos bent šiek tiek taps estetiškesnės, patrauklesnės lankytojams, o kultūros centras bus prieinamas neįgaliesiems (šiuo metu neįgalieji su vežimėliais sunkiai patenka į kultūros centro vidų dėl lauko terasinių laiptų avarinės būklės).

2019 m. didelis dėmesys bus skiriamas mėgėjų meno kolektyvų veiklai (dalyvaujant jų repeticijose, konsultuojant bei nukreipiant meno vadovus į kvalifikacijos kėlimo kursus, seminarus) ir aukštam renginių meniniam lygiui pasiekti (Kultūros tarybos patvirtinta 2019 m. Ramučių kultūros centro veiklos programa, nuolat kuriamos darbo grupės didžiųjų renginių kokybiškam organizavimui, akcentuojama režisieriaus, etnografo, dailininko bei inžinieriaus: garso, šviesos, scenos pareigybės).

Ramučių kultūros centre ir visose laisvalaikio salėse ir toliau bus vykdoma kultūrinė veikla: mėgėjų meno kolektyvų repeticijos, koncertai, įvairių tradicinių švenčių, renginių organizavimas. 2019 m. planuojama didesnį dėmesį skirti projektų rengimui ir įgyvendinimui, dar aktyvesniam įsitraukimui į „Kaunas2022“ veiklas, aktyviam dalyvavimui Kauno rajono Dainų šventėje bei nuosekliam teigiamo kultūros centro įvaizdžio (kokybiškos veiklos, atpažįstamas vizualus įvaizdis, aiškus vietos kultūrinis identitetas) formavimui.

2019 m. Kauno rajono Ramučių kultūros centro veiklos buvo organizuojamos vadovaujantis 2018 – 2020 metų strateginiu planu, 2019 m. veiklos programa, mėnesio planais, užduotimis, išsikeltomis darbuotojų metinių veiklos vertinimų lentelėse bei kūrybinių darbuotojų veiklos programomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 priedas

**2019 m. renginiai Ramučių kultūros centre ir jam priklausančiose laisvalaikio salėse**

|  |  |
| --- | --- |
| **Eil. Nr.** | **Renginiai** |
| **Ramučių kultūros centre** |
|  | Lietuvos Laisvės Gynėjų dienos, Sausio 13-osios renginys Ramučių kultūros centro vestibiulyje |
|  | Kraujo donorystės akcija Ramučių kultūros centre. |
|  | Vasario 16-osios koncertas „Su meile Lietuvai“ |
|  | Neįgaliųjų draugijos 10-ties metų veiklos jubiliejus. |
|  | Kūrybinės dirbtuvėlės „Mano rankos kuria“. Užgavėnių kaukių gamyba. |
|  | Užgavėnių šventė „Įsimylėjėlių fiesta“ |
|  | Kūrybinio rašymo dirbtuvėlės. Kaunas2022 programos veikla. |
|  | Kovo 11-ąjai skirta akcija „Pajudėk, pakrutėk“ – 1001 m. bėgimas.  |
|  | Margučių marginimo edukacija. |
|  | **Respublikinė vyresniųjų liaudiškų šokių grupių šventė „Subatėlė“ Raudondvaryje. \*** |
|  | Kūrybinės dirbtuvėlės „Mano rankos kuria“. Velykinių stalo dekoracijų gamyba. |
|  | Šeimų piknikas, uodų festivalis „Pamaitink uodus“ ir kinas po atviru dangumi. |
|  | Kūrybinės dirbtuvėlės „Mano rankos kuria“. Tema: „Žibintas žvakei nuo uodų“. |
|  | Paramos koncertas „Vasarvidžio melodijos“, skirtas šventoriaus vartams atstatyti. |
|  | „Golden Parazyth“ koncertas LEZ‘e. Kaunas2022 programos veikla. |
|  | **Roko muzikos festivalis „Gatvės rokas 2019“. \*** |
|  | Poezijos rokas – Vytauto V. Lansbergio koncertas Karmėlavos šv. Onos parapijos šventoriuje. |
|  | 5 dienų vaikų vasaros stovykla „Stovyklauk kūrybiškai“. |
|  | Muzikinė eisena Karmėlavos gatvėmis ir šventinis koncertas šv. Onos parapijos šventoriuje, skirtas Liepos 6 d. |
|  | Renginys, skirtas Baltijos kelio sukakčiai paminėti |
|  | Orientacinės dviračių varžybos „Rokenroliškai ant dviejų ratų po Karmėlavą“ |
|  | Visuotinis gyventojų susirinkimas. Kultūros vyksmų pristatymas bendruomenei. |
|  | „Rudens legendos“. Renginys, skirtas pagyvenusių žmonių mėnesiui paminėti. |
|  | Kūrybinės dirbtuvėlės „Mano rankos kuria“. Moliūgų skaptavimas. |
|  | Naktinė ekskursija po Karmėlavos raketų paleidimo bazę. „Istorijų festivalio“ dalis. |
|  | „Kugėlinės“ šventė. |
|  | Bendruomenės susitikimas dėl atsinaujinančios energijos šaltinių projektų su „Ignitis“ atstovais. |
|  | **Protų mūšių turnyras „Išlukštenk kietą riešutėlį: smaragdinis Lietuvos kraštas?“. 9 atkrintamieji turai ir finalas. \*** |
|  | Muzikinis pasimatymas. Grupės „Nerija“ koncertas. |
|  | Karmėlavos eglutės įžiebimo šventė „Karmėlava – baltas pasakų miestas“. |
|  | Adventinis padėkos vakaras „Sninga iš meilės“. |
|  | Karmėlavos B. Buračo g-zijos mokinių miuziklas „Viena diena mokykloje“ ir susitikimas su Kalėdų Seneliu socialiai remtiniems vaikams. |
|  | Kūrybinės dirbtuvėlės „Mano rankos kuria“. Tema: „Advento vainikų ir stalo dekoracijų gaminimas“. |
|  | Suorganizuotos ir bendruomenei pristatytos 7 autorinės darbų parodos. |
| **Neveronių laisvalaikio salė** |
|  | Sausio 13-osios akcija „Uždek atminimo žvakutę“. |
|  | Pasidainavimai su folkloro ansambliu „Viešia“. Tema: Patriotinės dainos. |
|  | **Iškilmingas nominacijos „Aukso paukštė“ įteikimo renginys folkloro ansambliui „Viešia“.\*** |
|  | Šventinis koncertas „Šaukiu aš tautą“, skirtas Kovo 11-ąjai paminėti. |
|  | Muzikinis pasimatymas. Livetos, Petro ir Ingridos Kazlauskų koncertas „Geriausios dainos Jums“. |
|  | Etninė edukacija „Odos dirbiniai“. |
|  | Kūrybinės dirbtuvėlės „Mano rankos kuria“. Velykinių stalo dekoracijų gamyba. |
|  | Etno vakarai. Margučių marginimo edukacija. |
|  | Tradicinė Atvelykio vakaronė „Oi, Velyke, Velykėle“. |
|  | Rendinys „Man knyga – tarsi Dievas gerasis, nevaikščiotoj grožio šaly“, skirtas Spaudos atgavimo, kalbos ir knygos dienai paminėti. |
|  | Rudens kinas. Programoje lietuvių filmas „Stebuklas“. |
|  | Edukacinio kino filmo pristatymas paaugliams. |
|  | Renginys „Didžiausia vertybė – šeima“, skirtas tarptautinei šeimos dienai paminėti. |
|  | Savaitės laiko etno muzikavimo stovykla |
|  | Šeimų piknikas „Vaikystės ąžuolas“. |
|  | Vakaro teatras. Teatro „Siena“ spektaklis „Įprotis“ |
|  | Iškilminga Krašto gatvės atidarymo šventė ir bendruomenės sambūris „Nevergandrivarlinėjimo keliu“. |
|  | Vasaros kinas. Programoje švedų filmas „Susitikimas“. |
|  | Tradicinė pagyvenusių žmonių šventė „Oi, būdavo, būdavo“ |
|  | Etno vakarai. „Mokomės. Siuvame. Kuriame“ |
|  | Eglutės įžiebimo šventė „Jaukumo spindesys“. |
|  | Tradicinis kalėdinis vakaras Neveronių bendruomenės šeimoms „Stebuklų belaukiant...“ |
|  | Advento vakaras „Atbėga elnias devyniaragis“. |
|  | Neveronių laisvalaikio salėje buvo suorganizuotos, eksponuotos ir bendruomenei pristatytos 5 autorinės darbų parodos. |
| **Lapių laisvalaikio salė** |
|  | Sausio 13-osios akcija „Jie žuvo, kad mes gyventume“. |
|  | Vasario 16-osios šventė „Laisvės kaina“  |
|  | Šventinis koncertas „Dainuoju Lietuvai“, skirtas Kovo 11-ąjai. |
|  | Margučių marginimo edukacija „Marginu ir dainuoju“ |
|  | Šeimų piknikas „Atsitrauk nuo televizoriaus“.  |
|  | Humoro popietė „Juoko vaistinė“ |
|  | Akcija „Tautiška giesmė aplink pasaulį“, skirta Liepos 6 d. |
|  | Operos solistų koncertas, skirtas Žolinių šventei. |
|  | Etninės kultūros akcija „Visa Lietuva šoka“ ir rudens lygiadienis |
|  | Šventinis koncertas „Sustok akimirka žavinga“, skirtas pagyvenusių žmonių mėnesiui paminėti. |
|  | Muzikinis pasimatymas. „Nerijos“ koncertas. |
|  | Padėkos vakaras „Gerumo angelai“  |
|  | Kalėdinių vainikų pynimo edukacija. |
|  | Eglutės įžiebimo šventė |
|  | Kalėdinė popietė vaikams „Kalėdų pasaka“. |
|  | BC „Lapės“ 1-erių metų veiklos šventė. |
|  | Lapių laisvalaikio salėje buvo suorganizuotos, eksponuotos ir bendruomenei pristatytos 8 autorinių darbų parodos |
| **Voškonių laisvalaikio salė** |
|  | Sausio 13-ąjai skirta akcija „Laisvės kelias“. |
|  | Padėkos vakaras Voškonių bendruomenei „Vėl ima suktis metų ratas“. |
|  | Vasario 16-osios koncertas „Vingiuota Lietuvos istorija“. |
|  | Muzikinis pasimatymas. Livetos, Petro ir Ingridos Kazlauskų koncertas. |
|  | Užgavėnių šventė „Didelės, storos, lietuviškos vestuvės“. |
|  | Pilietinė akcija ir kino filmo peržiūra, skirta Kovo 11-ąjai paminėti. |
|  | Etno popietė. Margučių marginimo edukacija. |
|  | Atvelykio šventė „Pavasario linksmybės“. |
|  | Akcija „Darom“ ir tujų sodinimas parke „Liepa“. |
|  | Jaunimo gatvės šventė: koncertas ir graffiti meninio kūrinio ant sienos piešimas. |
|  | Piešimo ant asfalto konkursas, skirtas vaikų gynimo dienai paminėti. |
|  | Akcija ir LR himno giedojimas, skirtas Liepos 6 d. |
|  | Bendruomenės šeimų šventė „Vasaros palydėtuvės“. |
|  | Iš ciklo „Susitikimai su...“. Dalyvavo I. Papečkytė, R. Šilanskas, V. Ubarevičė. |
|  | Popietė „Dalinamės meile...“, skirta pagyvenusių žmonių mėnesiui paminėti. |
|  | **VIII-asis tarptautinis mėgėjų teatrų festivalis „Maskaradas“. \*** |
|  | Advento popietė „Advento belaukiant“. |
|  | Kalėdinių vainikų pynimo edukacija. |
|  | Eglutės įžiebimo šventė.  |
|  | Voškonių laisvalaikio salėje buvo suorganizuotos, eksponuotos ir bendruomenei pristatytos 6 autorinių darbų parodos |
| **Domeikavos laisvalaikio salė** |
|  | Padėkos vakaras Domeikavos bendruomenei „Geriausia dovana – nuoširdus ačiū“. |
|  | Sausio 13-osios minėjimas „Vilties žvaigždė - Lietuva“. |
|  | Iškilmingas koncertas „Žemėj Lietuvos ąžuolai žaliuos“, skirtas Vasario 16-ąjai paminėti. |
|  | Užgavėnių šventė „Kepė močia blynus“. |
|  | Žygis po apylinkes, skirtas Kovo 11-ąjai paminėti, V. Andziuliui atminti. |
|  | Jaunimo susitikimas su Gabrieliumi Liaudansku – Svaru.  |
|  | Etno vakaras. Kiaušinių marginimo edukacija.  |
|  | Integruota muzikos pamoka su meno vadove, profesionalia pianiste A. Pranculyte – Jončiene.  |
|  | Atvelykio šventė Domeikavos šeimoms.  |
|  | Bendro Voškonių l.s. mėgėjų teatro „Siena“ ir Sakartvelo režisieriaus Levano bendro projekto – spektaklio „Troškimų ir svajonių medis“ premjera. |
|  | Liaudiškų šokių grupių šventė „Motinėlė Obelėlė“, skirta Motinos dienai paminėti. |
|  | **Spaudos atgavimo, kalbos ir knygos dienos renginys „Gimtųjų žodžių apkabintas, aš gyvas kalboje...“ pogrindžio spaustuvėje „ab“. \*** |
|  | Respublikinis Lietuvos vaikų ir moksleivių lietuvių liaudies kūrybos atlikėjų konkursas „Tramtatulis“. |
|  | Sakralinės muzikos festivalis „Sacrum Convivium“ |
|  | Etno festivalis „Su Nerim ir Nemunu atkeliaukit, sveteliai“ |
|  | Liepos 6-osios šventė ant Lentainių piliakalnio. |
|  | Kauno rajono jaunimo muzikos grupių šventė „Jaunimo šėlsmas“. |
|  | **Kauno r. TAU mokslo metų atidarymo šventė. \*** |
|  | **Respublikinio konkurso „Aukso vainikas“ Kauno apskrities tautodailininkų parodos konkursinis renginys. \*** |
|  | Respublikinė liaudiškos muzikos kapelų šventė „Muzikontai, trenkit polką“.  |
|  | Vyresniųjų liaudies šokių grupės „Džiaukis“ 20-ies metų kūrybinės veiklos šventė. |
|  | Parodos „Kanonizuotieji Švč. Mergelės Marijos rožinio slėpiniai“ atidarymo renginys.  |
|  | **Kauno r. VSB 10-ies metų veiklos šventė. \*** |
|  | Verslo pusryčiai su socialiniais seniūnijos partneriais ir rėmėjais. Advento vainiko pynimas.  |
|  | Koncertas „Dainuok, širdie“, skirtas šv. Cecilijos dienai paminėti.  |
|  | Domeikavos eglės įžiebimo šventė „Laiko nesustabdysi“. |
|  | Advento vakaras „Sodai, sodai leliumoj“.  |
|  | Muzikinis pasimatymas. Grupės „Nerija“ koncertas. |
|  | Teatro meno edukacija jaunimui. Kaunas2022 projektas. |
|  | Domeikavos laisvalaikio salėje buvo suorganizuotos, eksponuotos ir bendruomenei pristatytos 7 autorinių darbų parodos |
| **Renginiai, suorganizuoti Kauno rajone** |
|  | Maketavimo ir grafinio dizaino sprendimų darbais, kapelos „Domeikavos seklyčia“ koncertu prisidėta prie rajoninės šventės, skirtos Baltijos kelio sukakčiai paminėti Panevėžio r. |
|  | Kauno rajono žmonių su negalia sporto žaidynės SPC „Pabūkime kartu“. |

\* Rajoninės arba respublikinės reikšmės renginiai, įtraukti į pagrindinių Kauno rajono renginių sąrašą.